b'\n_START_ARTICLE_\nExarhatul de Ravenna\n_START_PARAGRAPH_\nExarhatul de Ravenna sau de Italia a fost unul dintre centrele puterii bizantine din Italia, de la finele secolului al VI-lea p\xc3\xa2n\xc4\x83 la anul 751, atunci c\xc3\xa2nd ultimul exarh a fost executat de c\xc4\x83tre invadatorii longobarzi.\n_START_SECTION_\nIntroducere\n_START_PARAGRAPH_\nRavenna a devenit capitala Imperiului Roman \xc3\xaen anul 402, \xc3\xaen vremea \xc3\xaemp\xc4\x83ratului Honorius, datorit\xc4\x83 portului s\xc4\x83u bine amplasat, cu acces la Marea Adriatic\xc4\x83, \xc8\x99i a pozi\xc8\x9biei sale defensive ideale, fiind situat \xc3\xaen mijlocul mla\xc8\x99tinilor. Ora\xc8\x99ul a r\xc4\x83mas capital\xc4\x83 a Imperiului p\xc3\xa2n\xc4\x83 la disolu\xc8\x9bia Imperiului de Apus din 476, c\xc3\xa2nd a devenit re\xc8\x99edin\xc8\x9ba lui Odoacru, iar apoi a ostrogo\xc8\x9bilor \xc3\xaen timpul lui Theodoric cel Mare \xc8\x99i imediat dup\xc4\x83 aceea._NEWLINE_\xc3\x8en 540, \xc3\xaen timpul "r\xc4\x83zboiului gotic" dintre 535 \xc8\x99i 554, Ravenna a fost ocupat\xc4\x83 de c\xc4\x83tre generalul Imperiului de r\xc4\x83s\xc4\x83rit Belisarie. Dup\xc4\x83 acest eveniment, ora\xc8\x99ul a devenit sediul guvernatorului provincial. Dup\xc4\x83 "recucerirea justinian\xc4\x83", stuctura administrativ\xc4\x83 a Italiei a urmat, cu c\xc3\xa2teva mici diferen\xc8\x9be, vechiul sistem instaurat de \xc3\xaemp\xc4\x83ratul Diocle\xc8\x9bian \xc8\x99i men\xc8\x9binut de Odoacru \xc8\x99i de regii go\xc8\x9bi.\n_START_SECTION_\nInvazia longobard\xc4\x83 \xc8\x99i reac\xc8\x9bia bizantin\xc4\x83\n_START_PARAGRAPH_\n\xc3\x8en 568, longobarzii condu\xc8\x99i de regele Alboin, \xc3\xaempreun\xc4\x83 cu al\xc8\x9bi alia\xc8\x9bi germanici, au invadat Italia de nord. Regiunea fusese complet pacificat\xc4\x83 cu doar c\xc3\xa2\xc8\x9biva ani \xc3\xaenainte \xc8\x99i suferise din plin \xc3\xaen timpul \xc3\xaendelungatului "r\xc4\x83zboi gotic". For\xc8\x9bele locale romane erau slabe, a\xc8\x99a \xc3\xaenc\xc3\xa2t, dup\xc4\x83 ce deja cuceriser\xc4\x83 c\xc3\xa2teva a\xc8\x99ez\xc4\x83ri mai mici, longobarzii au putut cuceri Milano \xc3\xaen 569. De asemenea, ei au capturat Pavia \xc3\xaen 572, dup\xc4\x83 un asediu care a durat trei ani de zile, dup\xc4\x83 care au transformat-o \xc3\xaen capitala lor. \xc3\x8en anii urm\xc4\x83tori, Toscana a fost \xc8\x99i ea cucerit\xc4\x83. Alte coloane de longobarzi, precum cele conduse de Faroald \xc8\x99i Zotto, au p\xc4\x83truns \xc3\xaen Italia central\xc4\x83 \xc8\x99i chiar \xc3\xaen sudul peninsulei, unde au \xc3\xaentemeiat ducatele de Spoleto \xc8\x99i de Benevento. Cu toate acestea, dup\xc4\x83 asasinarea lui Alboin \xc3\xaen anul 573, diferite ducate autonome au ap\xc4\x83rut, fragment\xc3\xa2nd st\xc4\x83p\xc3\xa2nirea longobard\xc4\x83._NEWLINE_\xc3\x8emp\xc4\x83ratul de la Constantinopol, Iustin al II-lea a \xc3\xaencercat s\xc4\x83 profite de situa\xc8\x9bie \xc8\x99i \xc3\xaen 576 l-a trimis pe ginerele s\xc4\x83u, Baduarius, spre Italia. Acesta din urm\xc4\x83 a fost \xc3\xaens\xc4\x83 \xc3\xaenfr\xc3\xa2nt \xc8\x99i ucis \xc3\xaen lupt\xc4\x83, iar criza care se perpetua \xc3\xaen Balcani \xc8\x99i \xc3\xaen Orient a f\xc4\x83cut ca alt efort imperial \xc3\xaen Italia s\xc4\x83 devin\xc4\x83 imposibil pentru moment. Din cauza incursiunilor longobarde, posesiunile romane au fost la r\xc3\xa2ndul lor fragmentate \xc3\xaen mai multe teritorii izolate. \xc3\x8en anul 580, \xc3\xaemp\xc4\x83ratul Tiberiu al II-lea le-a reorganizat \xc3\xaen cinci provincii, numite de el "eparhii" (\xc3\xaen limba greac\xc4\x83): Annonaria (\xc3\xaen Italia de nord, \xc3\xaen jurul Ravennei), Calabria, Campania, Emilia \xc8\x99i Liguria, al\xc4\x83turi de Urbicaria din jurul Romei (Urbs). Astfel, p\xc3\xa2n\xc4\x83 la sf\xc3\xa2r\xc8\x99itul secolului al VI-lea, o nou\xc4\x83 ordine a puterilor era instituit\xc4\x83, \xc3\xaen \xc3\xaencercarea de a se asigura o oarecare stabilitate. Ravenna, care era guvernat\xc4\x83 de c\xc4\x83tre un exarh ce de\xc8\x9binea autoritatea civil\xc4\x83 \xc8\x99i militar\xc4\x83 pe l\xc3\xa2ng\xc4\x83 cea ecleziastic\xc4\x83, se reducea la ora\xc8\x99ul propriu-zis, portul acestuia \xc8\x99i \xc3\xaemprejurimile ajung\xc3\xa2nd la nord p\xc3\xa2n\xc4\x83 la r\xc3\xa2ul Pad (dincolo de care se \xc3\xaentindea ducatul de Vene\xc8\x9bia, nominal \xc3\xaen serviciul Imperiului), iar la sud p\xc3\xa2n\xc4\x83 la r\xc3\xa2ul Marecchia (dincolo de care se afla Pentapolis, de asemenea sub un duce nominal reprezent\xc3\xa2nd puterea imperial\xc4\x83.\n_START_SECTION_\nExarhatul\n_START_PARAGRAPH_\nExarhatul a fost organizat \xc3\xaentr-un grup de ducate (de exemplu, Ducatul de Roma, Ducatul de Vene\xc8\x9bia, Ducatul de Calabria, Ducatul de Lucania, Ducatul de Spoleto etc.), care cuprindeau \xc3\xaen principal ora\xc8\x99ele costiere ale Peninsulei Italice, dat fiind c\xc4\x83 hinterland-ul era de\xc8\x9binut de acum de c\xc4\x83tre longobarzi._NEWLINE_Conduc\xc4\x83torul civil \xc8\x99i militar al acestor posesiuni imperiale, exarhul \xc3\xaensu\xc8\x99i, era reprezentantul la Ravenna al \xc3\xaemp\xc4\x83ratului de la Constantinopol. Teritoriul \xc3\xaenconjur\xc4\x83tor ajungea de la hotarul cu Vene\xc8\x9bia \xc3\xaen nord p\xc3\xa2n\xc4\x83 la cel cu Pentapolis la Rimini, grani\xc8\x9ba celor "cinci ora\xc8\x99e" din Marche de-a lungul coastei adriatice; cuprindea de asemenea \xc8\x99i ora\xc8\x99e care nu erau situate pe coast\xc4\x83, precum Forl\xc3\xac de exemplu. \xc3\x8entreg acest teritoriu ajungea p\xc3\xa2n\xc4\x83 la Mun\xc8\x9bii Apenini. Teritoriile din jur erau guvernate de c\xc4\x83tre duci \xc8\x99i magistri militium mai mult sau mai pu\xc8\x9bin supu\xc8\x99i autorit\xc4\x83\xc8\x9bii exarhului. Din punctul de vedere al Constantinopolului, exarhatul de Ravenna consta \xc3\xaen \xc3\xaentreaga provincie a Italiei._NEWLINE_Exarhatul de Ravenna nu era singura provincie bizantin\xc4\x83 din Italia. Sicilia bizantin\xc4\x83 forma un guvern\xc4\x83m\xc3\xa2nt separat, \xc3\xaen vreme ce Corsica \xc8\x99i Sardinia \xc8\x9bineau de Exarhatul de Africa._NEWLINE_Longobarzii \xc3\xae\xc8\x99i stabiliser\xc4\x83 capitala la Pavia \xc8\x99i controlau valea r\xc3\xa2ului Pad. Valul longobard se r\xc4\x83sp\xc3\xa2ndea mult c\xc4\x83tre sud, invadatorii instaur\xc3\xa2nd ducate la Spoleto \xc8\x99i Beneventum; ei controlau interiorul, \xc3\xaen vreme ce guvernatorii bizantini aveau sub autoritatea lor mai mult sau mai pu\xc8\x9bin teritoriile de coast\xc4\x83._NEWLINE_Piemont, Lombardia, teritoriul continental al Venetiei, Toscana \xc8\x99i regiunea continental\xc4\x83 a Neapolelui apar\xc8\x9bineau longobarzilor, astfel \xc3\xaenc\xc3\xa2t treptat reprezentantul imperial \xc3\xaen Italia \xc3\xae\xc8\x99i pierde puterea sa anterioar\xc4\x83, de\xc8\x99i nominal controla regiuni ca Liguria (pierdut\xc4\x83 definitiv \xc3\xaen 640 \xc3\xaen favoarea longobarzilor), Neapole \xc8\x99i Calabria (c\xc4\x83zut\xc4\x83 \xc3\xaen puterea ducatului longobard de Benevento). \xc3\x8en ceea ce prive\xc8\x99te Roma, adev\xc4\x83ratul st\xc4\x83p\xc3\xa2n era papa._NEWLINE_La sf\xc3\xa2r\xc8\x99itul anului 740, Exarhatul de Ravenna consta din Istria, Vene\xc8\x9bia, Ferrara, Ravenna (exarhatul \xc3\xaen sensul s\xc4\x83u restr\xc3\xa2ns), \xc3\xaempreun\xc4\x83 cu Ducatul de Pentapolis \xc8\x99i Ducatul de Perugia._NEWLINE_Aceste fragmente ale provinciei Italia, au fost aproape integral pierdute, fie \xc3\xaen favoarea longobarzilor, care \xc3\xaen cele din urm\xc4\x83 au cucerit Ravenna \xc3\xaens\xc4\x83\xc8\x99i \xc3\xaen jurul anului 750, fie \xc3\xaen urma revoltei papale, care \xc3\xaen cele din urm\xc4\x83 s-a separat de Imperiu din cauza iconoclasmului._NEWLINE_Rela\xc8\x9bia dintre papa din Roma \xc8\x99i exarhul de Ravenna reprezenta o dinamic\xc4\x83 care putea d\xc4\x83una sau, dimpotriv\xc4\x83, ajuta Imperiului. Papalitatea putea fi un vehicul pentru nemul\xc8\x9bumirile locale, \xc3\xaen vreme ce exarhul era considerat de c\xc4\x83tre vechea aristocra\xc8\x9bie roman\xc4\x83 ca mai degrab\xc4\x83 un str\xc4\x83in.\n_START_SECTION_\nSf\xc3\xa2r\xc8\x99itul exarhatului\n_START_PARAGRAPH_\nDe-a lungul secolelor al VII-lea \xc8\x99i al VIII-lea, pericolul cresc\xc3\xa2nd din partea longobarzilor \xc8\x99i al francilor, separa\xc8\x9bia dintre cre\xc8\x99tin\xc4\x83tatea r\xc4\x83s\xc4\x83ritean\xc4\x83 \xc8\x99i cea apusean\xc4\x83 cauzat\xc4\x83 de problema iconoclast\xc4\x83, ca \xc8\x99i acerba rivalitate dintre pap\xc4\x83 \xc8\x99i Patriarhia de Constantinopol, au f\xc4\x83cut ca pozi\xc8\x9bia exarhului s\xc4\x83 fie din ce \xc3\xaen ce mai dificil\xc4\x83._NEWLINE_Ravenna a r\xc4\x83mas sediul exarhului p\xc3\xa2n\xc4\x83 la r\xc4\x83scoala din 727 cauzat\xc4\x83 de disputa iconoclast\xc4\x83. Ultimul exarh de Ravenna, Eutychius, a fost ucis de c\xc4\x83tre longobarzi \xc3\xaen 751. Exarhatul a fost atunci reorganizat sub numele de Catepanatul de Italia, guvernat de la Bari, care va fi \xc8\x99i el pierdut \xc3\xaen favoarea sarazinilor \xc3\xaen anul 847 \xc8\x99i recuperat abia \xc3\xaen 871._NEWLINE_Atunci c\xc3\xa2nd, \xc3\xaen 756, francii i-au alungat pe longobarzi, Papa \xc8\x98tefan al II-lea a emis preten\xc8\x9bii asupra exarhatului. Aliatul spu, regele franc Pepin cel Scurt, a donat \xc3\xaen acela\xc8\x99i an teritoriile fostului exarhat c\xc4\x83tre papalitate; dona\xc8\x9bia, confirmat\xc4\x83 ulterior de fiul lui Pepin, Carol cel Mare \xc3\xaen 774, a marcat \xc3\xaenceputul puterii temporale a papilor \xc8\x99i constituirea Statului papal. Totu\xc8\x99i, arhiepiscopatele de pe teritoriului fostului exarhat au dezvoltat tradi\xc8\x9bii de putere secular\xc4\x83 local\xc4\x83 \xc8\x99i de independen\xc8\x9b\xc4\x83, fapt care a contribuit la fragmentarea puterilor \xc3\xaen Italia.'